Neuvoston asetus (EY) N:o 2290/2002, annettu 19 päivänä joulukuuta 2002, raakatimanttien tuonnista Sierra Leonesta Euroopan yhteisöön



Virallinen lehti nro L 348 , 21/12/2002 s. 0056 - 0057



Neuvoston asetus (EY) N:o 2290/2002, annettu 19 päivänä joulukuuta 2002, raakatimanttien tuonnista Sierra Leonesta Euroopan yhteisöön EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 301 artiklan, ottaa huomioon Sierra Leonesta peräisin olevien raakatimanttien tuonnin kieltämistä koskevan neuvoston yhteisen kannan 2002/22/YUTP(1) 11 päivältä tammikuuta 2002, ottaa huomioon komission ehdotuksen, sekä katsoo seuraavaa: (1) Yhdistyneiden Kansakuntien peruskirjan VII luvun määräysten nojalla toimiva Yhdistyneiden Kansakuntien turvallisuusneuvosto päätti 4 päivänä joulukuuta 2002 antamassaan päätöslauselmassa 1446(2002) jatkaa 5 päivänä heinäkuuta 2000 antamassaan päätöslauselmassa 1306(2000) vahvistettua kaikkien Sierra Leonesta peräisin tai lähtöisin olevien raakatimanttien tuonnin kieltoa muutoin kuin Yhdistyneiden Kansakuntien toimivaltaisten viranomaisten hyväksymässä alkuperätodistusmenettelyssä. (2) Raakatimanttien tuonnista Sierra Leonesta Euroopan yhteisöön 18 päivänä helmikuuta annetun neuvoston asetuksen (EY) N:o 303/2002(2) voimassaolo päättyi 5 päivänä joulukuuta 2002, minkä vuoksi kyseisen asetuksen sisältämää kieltoa on jatkettava. (3) Kyseiset toimenpiteet kuuluvat perustamissopimuksen soveltamisalaan, ja turvallisuusneuvoston päätösten täytäntöönpano vaatii erityisesti kilpailun vääristymisen välttämiseksi yhteisön lainsäädännön antamista silloin, kun asia koskee yhteisön aluetta, jolla tässä asetuksessa tarkoitetaan niitä jäsenvaltioiden alueita, joihin perustamissopimusta sovelletaan siinä asetetuin edellytyksin. (4) Turvallisuusneuvosto on myös kehottanut Yhdistyneiden Kansakuntien jäsenvaltioita sekä kansainvälisiä ja alueellisia järjestöjä soveltamaan kyseisiä toimenpiteitä ennen edellä mainittujen päätöslauselmien antamista allekirjoitetuilla kansainvälisillä sopimuksilla, tehdyillä kaupallisilla sopimuksilla tai myönnetyillä lisensseillä tai luvilla annettujen oikeuksien tai niistä johtuvien velvoitteiden estämättä. (5) Tämän asetuksen rikkomisesta olisi rangaistava ja jäsenvaltioiden olisi otettava käyttöön asianmukaiset rangaistukset. (6) Komissiolla olisi käytännön syistä oltava valtuudet täydentää ja/tai muuttaa tämän asetuksen liitteitä turvallisuusneuvoston päätöslauselmalla 1132(1997) perustetun komitean tiedoksi antamien asiaan vaikuttavien tietojen perusteella. (7) Jäsenvaltioiden ja komission on ilmoitettava toisilleen tämän asetuksen nojalla toteutetuista toimenpiteistä ja kaikista muista hallussaan olevista tähän asetukseen liittyvistä hyödyllisistä tiedoista, ON ANTANUT TÄMÄN ASETUKSEN: 1 artikla Kielletään Sierra Leonesta peräisin tai lähtöisin olevien, liitteessä I määriteltyjen raakatimanttien tuominen yhteisön alueelle suoraan tai epäsuorasti. 2 artikla Edellä 1 artiklassa tarkoitettua kieltoa ei sovelleta niiden raakatimanttien tuontiin, joita Sierra Leonen hallitus valvoo Yhdistyneiden Kansakuntien turvallisuusneuvoston päätöslauselman 1306(2000) 5 kohdan mukaisen alkuperätodistusjärjestelmän avulla. Tämän poikkeuksen yksityiskohtaisista säännöistä säädetään liitteessä II. 3 artikla Komissiolla on valtuudet muuttaa liitettä I saattaakseen sen yhdenmukaiseksi yhdistettyyn tullinimikkeistöön mahdollisesti tehtävien muutosten kanssa ja täydentää ja/tai muuttaa liitettä II Yhdistyneiden Kansakuntien toimivaltaisten viranomaisten, erityisesti päätöslauselmalla 1132(1997) perustetun pakotekomitean, esittämien tietojen tai tekemien ilmoitusten perusteella. Täydennykset tai muutokset julkaistaan Euroopan yhteisöjen virallisessa lehdessä. 4 artikla Tätä asetusta sovelletaan ennen sen voimaantuloa allekirjoitetuilla kansainvälisillä sopimuksilla, tehdyillä kaupallisilla sopimuksilla tai myönnetyillä lisensseillä tai luvilla annettujen oikeuksien tai minkä tahansa niistä johtuvan velvoitteen estämättä. 5 artikla Kukin jäsenvaltio määrittää tämän asetuksen rikkomisesta määrättävät seuraamukset. Seuraamusten on oltava tehokkaita, oikeasuhteisia ja vakuuttavia. Seuraamuksista tarvittaessa annettavan lainsäädännön puuttuessa säädetään seuraamuksiksi tämän asetuksen säännösten rikkomisesta jäsenvaltioiden asetuksen (EY) N:o 303/2002 5 artiklan mukaisesti määrittämät seuraamukset. 6 artikla Komissio ja jäsenvaltiot ilmoittavat toisilleen tätä asetusta sovellettaessa toteutetuista toimenpiteistä ja toimittavat toisilleen kaikki muut hallussaan olevat tähän asetukseen liittyvät asiaan vaikuttavat tiedot, kuten tiedot rikkomuksista tai muista soveltamisongelmista tai kansallisten tuomioistuinten antamista tuomioista. 7 artikla Tätä asetusta sovelletaan: - yhteisön alueella sen ilmatila mukaan luettuna, - jäsenvaltion lainkäyttövallan alaisessa ilma-aluksessa tai aluksessa, - jäsenvaltion kansalaisiin olinpaikasta riippumatta, - jäsenvaltion lainsäädännön mukaisesti perustettuun tai muodostettuun elimeen. 8 artikla Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä. Tätä asetusta sovelletaan 5 päivästä joulukuuta 2002. Sen voimassaolo päättyy 5 päivänä kesäkuuta 2003. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 19 päivänä joulukuuta 2002. Neuvoston puolesta Puhemies L. Espersen (1) EYVL L 10, 12.1.2002, s. 81. (2) EYVL L 47, 19.2.2002, s. 8. LIITE I Edellä 1 artiklassa tarkoitetut raakatimantit >TAULUKON PAIKKA> LIITE II Yksityiskohtaiset säännöt niiden raakatimanttien tuonnista, joilla on Yhdistyneiden Kansakuntien toimivaltaisten viranomaisten hyväksymän järjestelmän mukaisesti annettu alkuperätodistus.